ยังไม่จบตลาดจี้ AAV แจงปม “ธรรศพลฐ์” เพิ่ม! เหตุเป็นทั้งผู้บริหาร-คนขายหุ้น
ยังไม่จบ! ตลท.จี้ AAV แจงปม "ธรรศพลฐ์” เพิ่ม ขีดเส้นให้ชี้แจงใหม่ภายใน 20 มิ.ย.นี้ เหตุเป็นทั้งผู้บริหาร-คนขายหุ้น 
17 มิ.ย. 2559

ผู้สื่อข่าวรายงานว่า ตลาดหลักทรัพย์แห่งประเทศไทย หรือ ตลท. สั่งให้บริษัท เอเชีย เอวิเอชั่น จำกัด (มหาชน) หรือ AAV ชี้แจงข้อเท็จจริงเกี่ยวกับการขายหุ้นของกลุ่มนายธรรศพลฐ์ แบเลเว็ลด์ ภายในวันที่ 20 มิ.ย.นี้ เนื่องจากนายธรรศพลฐ์ ซึ่งเป็นผู้ถือหุ้นใหญ่เป็นผู้บริหารที่มีตำแหน่งเป็นประธานเจ้าหน้าที่บริหารและกรรมการ และเป็นผู้ทำรายการซื้อขายหุ้นย่อมรู้ข้อเท็จจริงเรื่องนี้
“ตลาดขอให้ AAV ดำเนินการให้ประธานเจ้าหน้าที่บริหารของบริษัท ชี้แจงเหตุผลที่ไม่ดำเนินการให้ข้อมูลที่ถูกต้องครบถ้วนต่อบริษัท โดยขอให้ AAV เปิดเผยข้อมูลแก่ผู้ลงทุนภายในวันที่ 20 มิ.ย.นี้” ตลท.ย้ำ
อนึ่งที่ผ่านมา AAV เคยชี้แจงตลาดว่า ก่อนที่จะมีการประชุมคณะกรรมการบริษัท ในวันที่ 13 มิ.ย. ซึ่งเป็นวันที่มีรายการซื้อขายรายใหญ่ (บิ๊กล็อต) หุ้น AAV ของกลุ่มนายธรรศพลฐ์กับครอบครัวนายวิชัย ศรีวัฒนประภา เจ้าของคิง พาวเวอร์ นั้น บริษัท AAV ไม่เคยรับทราบข่าวและไม่ได้รับข้อมูลการขายหุ้นของผู้ถือหุ้นใหญ่ รวมทั้งวันที่ 9 พ.ค. 2559 บริษัท AAV ได้เคยสอบถามไปยังนายธรรศพลฐ์ แล้วได้รับแจ้งว่าไม่มีการทำข้อตกลงใดๆ เกี่ยวกับการขายหุ้น
โดยกรรมการและผู้บริหารบริษัทจดทะเบียน (บจ.) มีหน้าที่เปิดเผยสารสนเทศที่จำเป็นต่อการตัดสินใจให้ผู้ลงทุนรู้ เป็นสารสนเทศที่ถูกต้อง เพียงพอทันเวลา กรณีมีข่าวลือไม่ว่าจริงหรือไม่ บจ.ต้องชี้แจงข่าวลือโดยเร็วที่สุดเท่าที่จะทำได้ เพราะข่าวลือมีผลต่อการตัดสินใจลงทุน อีกทั้งกรณีที่ข่าวลือมีสารสนเทศที่ถูกต้อง บริษัทต้องเผยแพร่ข้อเท็จจริง หากไม่เปิดสารทันทีต้องเก็บรักษาข้อมูลไว้เป็นความลับได้อย่างสมบูรณ์
ทั้งนี้จากสารสนเทศที่ AAV ได้ชี้แจงตลาดวันที่ 25 เม.ย. และวันที่ 9 พ.ค. ให้ชี้แจงข่าวลือการขายหุ้นของนายธรรศพลฐ์ บริษัทได้ตอบกลับมาทั้งสองครั้ง ว่า ได้สอบถามไปยังนายธรรศพลฐ์ ซึ่งได้รับแจ้งว่าไม่มีการเปลี่ยนแปลงการถือหุ้นและไม่มีการทำข้อตกลงใดๆ กับกลุ่มบริษัท คิง พาวเวอร์